title: Rådets gennemførelsesforordning (EU) nr. 693/2012 af 25. juli 2012 om ændring af gennemførelsesforordning (EU) nr. 723/2011 (om udvidelse af den endelige antidumpingtold, der er indført ved forordning (EF) nr. 91/2009 på importen af visse skruer, bolte, møtrikker og lignende varer af jern og stål med oprindelse i Folkerepublikken Kina, til også at omfatte importen af visse skruer, bolte, møtrikker og lignende varer af jern og stål afsendt fra Malaysia, uanset om varen er angivet med oprindelse i Malaysia eller ej), ved indrømmelse af fritagelse for disse foranstaltninger til en eksporterende producent fra Malaysia, og om ophør af registreringen af importen fra denne eksporterende producent

text:
               31.7.2012

               DA

               Den Europæiske Unions Tidende

               L 203/23

         RÅDETS GENNEMFØRELSESFORORDNING (EU) Nr. 693/2012
   af 25. juli 2012
   om ændring af gennemførelsesforordning (EU) nr. 723/2011 (om udvidelse af den endelige antidumpingtold, der er indført ved forordning (EF) nr. 91/2009 på importen af visse skruer, bolte, møtrikker og lignende varer af jern og stål med oprindelse i Folkerepublikken Kina, til også at omfatte importen af visse skruer, bolte, møtrikker og lignende varer af jern og stål afsendt fra Malaysia, uanset om varen er angivet med oprindelse i Malaysia eller ej), ved indrømmelse af fritagelse for disse foranstaltninger til en eksporterende producent fra Malaysia, og om ophør af registreringen af importen fra denne eksporterende producent
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 1225/2009 af 30. november 2009 om beskyttelse mod dumpingimport fra lande, der ikke er medlemmer af Det Europæiske Fællesskab (1) (»grundforordningen«), særlig artikel 11, stk. 4, og artikel 13, stk. 4,
   under henvisning til forslag fra Europa-Kommissionen efter høring af det rådgivende udvalg, og
   ud fra følgende betragtninger:
   A.   GÆLDENDE FORANSTALTNINGER

               (1)

               Rådets forordning (EF) nr. 91/2009 (2) indførte en endelig antidumpingtold på importen af visse skruer, bolte, møtrikker og lignende varer af jern og stål med oprindelse i Folkerepublikken Kina. Ved gennemførelsesforordning (EU) nr. 723/2011 (3) udvidede Rådet disse foranstaltninger til at omfatte visse skruer, bolte, møtrikker og lignende varer af jern eller stål afsendt fra Malaysia (»de udvidede foranstaltninger«) med undtagelse af den import, der er fremstillet af de specifikt nævnte malaysiske virksomheder i nævnte forordning.

         B.   NUVÆRENDE UNDERSØGELSE

   1.   Anmodning om en fornyet undersøgelse

               (2)

               Kommissionen modtog en anmodning om fritagelse for de udvidede foranstaltninger i henhold til grundforordningens artikel 11, stk. 4, og artikel 13, stk. 4. Anmodningen blev indgivet af Andfast Malaysia Sdn. Bhd. (»Andfast«), en producent i Malaysia.

         2.   Indledning af en fornyet undersøgelse

               (3)

               Kommissionen undersøgte de oplysninger, som Andfast havde indsendt, og konkluderede, at de var tilstrækkelige til at berettige indledningen af en undersøgelse, jf. grundforordningens artikel 11, stk. 4, og artikel 13, stk. 4, med henblik på at fastslå, om Andfast kunne fritages for de udvidede foranstaltninger. Efter høring af det rådgivende udvalg og efter at have givet den pågældende EU-erhvervsgren mulighed for at fremsætte bemærkninger indledte Kommissionen ved forordning (EU) nr. 1164/2011 (4) (»indledningsforordningen«) en fornyet undersøgelse af gennemførelsesforordning (EU) nr. 723/2011, for så vidt angår Andfast.

               (4)

               Den forordning, der indledte den fornyede undersøgelse, ophævede den antidumpingtold, der var blevet indført ved gennemførelsesforordning (EU) nr. 723/2011, for så vidt angår importen af den undersøgte vare afsendt fra Malaysia og produceret af Andfast. Samtidig blev det i henhold til grundforordningens artikel 14, stk. 5, pålagt toldmyndighederne at træffe passende foranstaltninger til at registrere denne import.

         3.   Den pågældende vare

               (5)

               Den pågældende vare er visse skruer, bolte, møtrikker og lignende varer af jern og stål, bortset fra rustfrit stål, dvs. træskruer (bortset fra svelleskruer), selvskærende skruer, andre skruer og bolte med hoved (også med tilhørende møtrikker eller underlagsskiver, men dog bortset fra skruer drejet af massivt materiale, med stifttykkelse på højst 6 mm, og bortset fra skruer og bolte med gevind, til fastholdelse af skinnemateriel) og underlagsskiver afsendt fra Malaysia, i øjeblikket henhørende under KN-kode ex 7318 12 90, ex 7318 14 91, ex 7318 14 99, ex 7318 15 59, ex 7318 15 69, ex 7318 15 81, ex 7318 15 89, ex 7318 15 90, ex 7318 21 00 og ex 7318 22 00 (»den pågældende vare«).

         4.   Undersøgelse

               (6)

               Kommissionen underrettede officielt Andfast og repræsentanterne for Malaysia om, at der ville blive indledt en fornyet undersøgelse. Interesserede parter blev opfordret til at tilkendegive deres synspunkter og blev underrettet om muligheden for at anmode om en høring. Der blev ikke fremsat anmodning herom.

               (7)

               Kommissionen sendte desuden et spørgeskema til Andfast og modtog en rettidig besvarelse. Kommissionen indhentede og efterprøvede alle de oplysninger, som den anså for nødvendige til den fornyede undersøgelse. Der blev aflagt et kontrolbesøg hos Andfast.

         5.   Undersøgelsesperiode

               (8)

               Undersøgelsen omfattede perioden fra 1. oktober 2010 til 30. september 2011 (»undersøgelsesperioden«). Der blev indsamlet oplysninger fra 2008 til udgangen af undersøgelsesperioden med henblik på at undersøge, om handelsmønsteret havde ændret sig.

         C.   RESULTATER AF UNDERSØGELSEN

               (9)

               Undersøgelsen bekræftede, at Andfast ikke var forretningsmæssigt forbundet med nogen af de kinesiske og malaysiske eksportører og producenter, der er genstand for antidumpingforanstaltningerne, og ikke havde eksporteret den pågældende vare til Den Europæiske Union i den undersøgelsesperiode, der lå til grund for de udvidede foranstaltninger, dvs. perioden fra 1. januar 2008 til 30. september 2010. Andfasts første eksport af den pågældende vare fandt sted efter udvidelsen af foranstaltningerne til at omfatte Malaysia.

               (10)

               Andfasts forarbejdningsaktiviteter kan betragtes som en samle- og/eller færdiggørelsesproces, jf. grundforordningens artikel 13, stk. 2. Andfast importerer emner fra Folkerepublikken Kina, som derefter påføres gevind, belægges og samles med møtrikker eller underlagsskiver på fabrikken i Malaysia. Det færdige produkt sælges og eksporteres til den forretningsmæssigt forbundne virksomhed i Unionen.

               (11)

               Dette betragtes ikke som en proces, der involverer omgåelse, eftersom det blev godtgjort, at værditilvæksten til de dele, der indførtes fra Folkerepublikken Kina i løbet af samle- og eller færdiggørelsesprocessen overstiger 25 % af fremstillingsomkostningerne.

               (12)

               Der blev ikke fundet bevis for, at Andfast købte den pågældende færdige vare fra Folkerepublikken Kina med henblik på videresalg eller omladning til Den Europæiske Union.

         D.   ÆNDRING AF DE FORANSTALTNINGER, DER ER OMFATTET AF DEN FORNYEDE UNDERSØGELSE

               (13)

               I overensstemmelse med ovenstående konklusioner, som viser, at Andfast ikke har været involveret i omgåelse, bør virksomheden fritages for de gældende antidumpingforanstaltninger.

               (14)

               Den registrering af importen af visse skruer, bolte, møtrikker og lignende varer af jern eller stål afsendt fra Malaysia af Andfast, som blev indført ved indledningsforordningen, bør ophøre. I overensstemmelse med grundforordningens artikel 14, stk. 5, som foreskriver, at foranstaltningerne anvendes mod registreret import fra datoen for registreringen, og på baggrund af virksomhedens fritagelse for foranstaltninger, bør der ikke opkræves antidumpingtold på importen af visse skruer, bolte, møtrikker og lignende varer af jern eller stål afsendt fra Malaysia af Andfast, som blev importeret til Unionen under den registrering, der blev pålagt ved indledningsforordningen.

               (15)

               Fritagelsen for de udvidede foranstaltninger, som visse skruer, bolte, møtrikker og lignende varer af jern eller stål fremstillet af Andfast indrømmes i overensstemmelse med grundforordningens artikel 13, stk. 4, er gyldig på betingelse af, at det af den endelige konstatering af de faktiske omstændigheder fremgår, at fritagelsen er berettiget, og at det eksempelvis ikke er fastslået, at fritagelsen blev indrømmet på grundlag af urigtige eller vildledende oplysninger indgivet af den pågældende virksomhed. Skulle andet fremgå af umiddelbare beviser eller skulle eksporten fra Andfast til Den Europæiske Union stige dramatisk, kan Kommissionen indlede en undersøgelse for at fastslå, om det er berettiget at trække fritagelsen tilbage.

               (16)

               Fritagelsen for de udvidede foranstaltninger på import af visse skruer, bolte, møtrikker og lignende varer af jern eller stål fremstillet af Andfast blev indrømmet på grundlag af konklusionerne af denne undersøgelse. Fritagelsen gælder derfor alene import af visse skruer, bolte, møtrikker og lignende varer af jern eller stål, der er afsendt fra Malaysia og fremstillet af denne specifikke juridiske enhed. Importen af skruer, bolte, møtrikker og lignende varer af jern eller stål, der er fremstillet af enhver virksomhed, som ikke specifikt er angivet i artikel 1, stk. 1, i gennemførelsesforordning (EU) nr. 723/2011 med navn, herunder enheder, der er forretningsmæssigt forbundne med de specifikt angivne, kan ikke nyde godt af fritagelsen og bør omfattes af den resttold, der blev indført ved nævnte forordning.

               (17)

               Det vurderes, at der er behov for særlige foranstaltninger i dette tilfælde for at sikre hensigtsmæssig anvendelse af sådanne fritagelser. En af disse særlige foranstaltninger er, at der for medlemsstaternes toldmyndigheder skal fremlægges en gyldig handelsfaktura, som skal opfylde de krav, der er fastsat i bilaget til gennemførelsesforordning (EU) nr. 723/2011. Import, der ikke er ledsaget af en sådan faktura, er omfattet af den udvidede antidumpingtold.

         E.   PROCEDURE

               (18)

               Andfast og alle andre interesserede parter blev underrettet om de kendsgerninger og betragtninger, på grundlag af hvilke man agtede at indrømme Andfast en fritagelse for de udvidede foranstaltninger. Der blev ikke modtaget nogen bemærkninger —

         VEDTAGET DENNE FORORDNING:
   Artikel 1
   Artikel 1, stk. 1, i gennemførelsesforordning (EU) nr. 723/2011 ændres ved tilføjelse af følgende virksomhed til listen over virksomheder, der producerer visse skruer, bolte, møtrikker og lignende varer af jern eller stål i Malaysia, og hvis import af visse skruer, bolte, møtrikker og lignende varer af jern eller stål er fritaget for den udvidede endelige restantidumpingtold:

      »Andfast Malaysia Sdn. Bhd. (Taric-tillægskode B265)«.

   Artikel 2
   Det pålægges herved toldmyndighederne at ophøre med den registrering af importen, der er foretaget i henhold til artikel 3 i forordning (EU) nr. 1164/2011. Der må ikke blive opkrævet antidumpingtold på import, som gøres til genstand for en sådan registrering.
   Artikel 3
   Denne forordning træder i kraft på dagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 25. juli 2012.

            På Rådets vegne

         A. D. MAVROYIANNIS

            Formand

      (1)  EUT L 343 af 22.12.2009, s. 51.

      (2)  EUT L 29 af 31.1.2009, s. 1.

      (3)  EUT L 194 af 26.7.2011, s. 6.

      (4)  EUT L 297 af 16.11.2011, s. 53.


title: Kommissionens gennemførelsesforordning (EU) 2017/1185 af 20. april 2017 om regler for anvendelsen af Europa-Parlamentet og Rådets forordning (EU) nr. 1307/2013 og (EU) nr. 1308/2013 for så vidt angår indberetning til Kommissionen af oplysninger og dokumenter og ændring og ophævelse af flere af Kommissionens forordninger (EØS-relevant tekst. )

text:
               4.7.2017

               DA

               Den Europæiske Unions Tidende

               L 171/113

         KOMMISSIONENS GENNEMFØRELSESFORORDNING (EU) 2017/1185
   af 20. april 2017
   om regler for anvendelsen af Europa-Parlamentet og Rådets forordning (EU) nr. 1307/2013 og (EU) nr. 1308/2013 for så vidt angår indberetning til Kommissionen af oplysninger og dokumenter og ændring og ophævelse af flere af Kommissionens forordninger
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1307/2013 af 17. december 2013 om fastsættelse af regler for direkte betalinger til landbrugere under støtteordninger inden for rammerne af den fælles landsbrugspolitik og om ophævelse af Rådets forordning (EF) nr. 637/2008 og Rådets forordning (EF) nr. 73/2009 (1), særlig artikel 67, stk. 3,
   under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (2), særlig artikel 126, 151 og 223, stk. 3, og
   ud fra følgende betragtninger:

               (1)

               Forordning (EU) nr. 1307/2013 og (EU) nr. 1308/2013 ophævede og erstattede henholdsvis Rådets forordning (EF) nr. 73/2009 (3) og (EF) nr. 1234/2007 (4). Ved forordning (EU) nr. 1307/2013 og (EU) nr. 1308/2013 og de retsakter, der er vedtaget på grundlag heraf, fastlægges en række pligter til at sende Kommissionen oplysninger og dokumenter. Ved disse forordninger tillægges Kommissionen desuden beføjelser til at vedtage delegerede retsakter og gennemførelsesretsakter. For at sikre at medlemsstaterne indberetter oplysninger og dokumenter korrekt til Kommissionen, er det nødvendigt at vedtage visse bestemmelser i form af sådanne retsakter. Disse retsakter bør erstatte bestemmelserne i Kommissionens forordning (EF) nr. 792/2009 (5), der ophæves ved Kommissionens delegerede forordning (EU) 2017/1183 (6).

               (2)

               Der bør fastsættes en metode til indberetning af oplysninger og dokumenter med henblik på at opfylde den indberetningspligt, der er fastsat ved forordning (EU) nr. 1307/2013 og (EU) nr. 1308/2013 suppleret ved delegeret forordning (EU) 2017/1183, og undtagelser til denne indberetningsmetode bør præciseres.

               (3)

               For at dokumenterne kan anerkendes som gyldige til brug for Kommissionen, bør det være muligt at sikre dokumenternes og de tilhørende metadatas ægthed, integritet og læsbarhed gennem hele det tidsrum, de skal opbevares i.

               (4)

               Dokumenterne skal forvaltes i overensstemmelse med reglerne om beskyttelse af personoplysninger. I dette øjemed bør de generelle regler i EU-lovgivningen, navnlig Europa-Parlamentets og Rådets direktiv 95/46/EF (7), Europa-Parlamentets og Rådets forordning (EF) nr. 45/2001 (8) og (EF) nr. 1049/2001 (9) og Europa-Parlamentets og Rådets direktiv 2002/58/EF (10), finde anvendelse, og der bør fastsættes yderligere bestemmelser for at vejlede medlemsstaterne.

               (5)

               Det er vigtigt, at de indberettede oplysninger er relevante for det pågældende marked, pålidelige og fuldstændige, og medlemsstaterne skal træffe foranstaltninger til sikring heraf, herunder de nødvendige foranstaltninger til at sikre, at de erhvervsdrivende giver de ønskede oplysninger inden for passende tidsfrister.

               (6)

               Når en medlemsstat har undladt at foretage en indberetning, bør Kommissionen af forenklingshensyn og for at mindske den administrative byrde tolke dette som en tom indberetning fra medlemsstaten.

               (7)

               Medlemsstaterne kan indberette yderligere oplysninger, der er relevante for markedet, ud over kravene i nærværende forordning. Kommissionen stiller gennem informationssystemet det format til rådighed, som sådanne oplysninger skal fremsendes i.

               (8)

               Oplysninger om produktpriser og produktions- og markedsoplysninger kræves med henblik på overvågning, analyse og forvaltning af markedet for landbrugsprodukter og med henblik på anvendelsen af forordning (EU) nr. 1308/2013. Der bør derfor fastsættes bestemmelser om indberetning af disse oplysninger.

               (9)

               For at forenkle og lette adgangen til reglerne om indberetningspligten bør der i nærværende forordning tilføjes de bestemmelser vedrørende medlemsstaternes indberetning til Kommissionen af oplysninger om landbrugsmarkederne, navnlig oplysninger om priser, produktion og balancer, der nu er fastsat i Kommissionens forordning (EF) nr. 315/2002 (11), (EF) nr. 546/2003 (12), (EF) nr. 1709/2003 (13), (EF) nr. 2336/2003 (14), (EF) nr. 2095/2005 (15), (EF) nr. 952/2006 (16), (EF) nr. 1557/2006 (17), (EF) nr. 589/2008 (18), (EF) nr. 826/2008 (19), (EF) nr. 1249/2008 (20), (EF) nr. 436/2009 (21), (EU) nr. 1272/2009 (22) og (EU) nr. 479/2010 (23) og Kommissionens gennemførelsesforordning (EU) nr. 543/2011 (24), (EU) nr. 1288/2011 (25), (EU) nr. 1333/2011 (26) og (EU) nr. 807/2013 (27). Disse indberetningspligter bør ajourføres på baggrund af erfaringer og for at sikre en mere effektiv forvaltning af den fælles landbrugspolitik.

               (10)

               For at få et samlet billede af de prisoplysninger, der indberettes, og for at følge tendenserne, bør der stilles krav om, at hver enkel prisserie defineres.

               (11)

               De medlemsstater, der ikke har indført euroen, meddeler prisoplysningerne i deres officielle valuta.

               (12)

               Unionen er forpligtet til at foretage visse indberetninger til Verdenshandelsorganisationen (WTO) i overensstemmelse med artikel 18, stk. 2, i WTO-aftalen om landbrug (28) som nærmere beskrevet i afsnit 4 i WTO-dokument G/AG/2 af 30. juni 1995 og bilaget til WTO's ministerafgørelse af 19. december 2015 om eksportkonkurrence (WT/MIN(15)/45-WT/L/980). For at opfylde disse krav kræver Unionen visse oplysninger fra medlemsstaterne, navnlig oplysninger vedrørende indenlandsk støtte og eksportkonkurrence. Der bør derfor fastlægges bestemmelser vedrørende medlemsstaternes indberetninger til Kommissionen i den henseende.

               (13)

               Bestemmelserne om indberetning inden for sukkersektoren bør finde anvendelse fra den 1. oktober 2017 for at sikre en smidig afslutning på kvoteordningen.

               (14)

               Forordning (EF) nr. 315/2002, (EF) nr. 952/2006, (EF) nr. 589/2008, (EF) nr. 826/2008, (EF) nr. 1249/2008, (EF) nr. 436/2009, (EU) nr. 1272/2009, (EU) nr. 479/2010 samt gennemførelsesforordning (EU) nr. 543/2011, (EU) nr. 1333/2011 og (EU) nr. 807/2013 bør derfor ændres. Forordning (EF) nr. 546/2003, (EF) nr. 1709/2003, (EF) nr. 2336/2003, (EF) nr. 2095/2005 og (EF) nr. 1557/2006 samt gennemførelsesforordning (EU) nr. 1288/2011 bør ophæves.

               (15)

               Foranstaltningerne i denne forordning er i overensstemmelse med udtalelse fra Forvaltningskomitéen for Direkte Betalinger og Forvaltningskomitéen for Den Fælles Markedsordning for Landbrugsprodukter —

         VEDTAGET DENNE FORORDNING:
   KAPITEL I

      PRINCIPPER FOR OG KRAV TIL INFORMATIONSSYSTEMET

   Artikel 1
   Kommissionens informationssystem og indberetningsmetode
   1.   Indberetning af oplysninger og dokumenter, jf. indberetningspligten i forordning (EU) nr. 1307/2013 og (EU) nr. 1308/2013 og i de retsakter, der er vedtaget på grundlag af disse forordninger, skal ske via et IT-system, som Kommissionen stiller til rådighed for medlemsstaterne.
   Oplysningerne og dokumenterne oprettes og fremsendes i henhold til:

               a)

               de procedurer, der er etableret ved informationssystemet

               b)

               de af det enhedsforbindelsesorgan meddelte adgangsrettigheder, jf. delegeret forordning (EU) 2017/1183, samt

               c)

               de formularer, der er tilgængelige for brugerne i informationssystemet.

         2.   Uanset første afsnit i stk. 1 kan medlemsstaterne stille de påkrævede oplysninger til rådighed for Kommissionen pr. brev, fax, e-mail eller ved personlig aflevering:

               a)

               hvis Kommissionen ikke har stillet informationsteknologi til rådighed for en bestemt indberetningspligt

               b)

               i tilfælde af force majeure eller usædvanlige omstændigheder, som gør det umuligt for medlemsstaten at anvende informationssystemet omhandlet i stk. 1.

         Artikel 2
   Integritet og læsbarhed over tid
   Informationssystemet, som Kommissionen stiller til rådighed, skal udformes med henblik på at beskytte de fremsendte og opbevarede dokumenters integritet. Systemet skal navnlig:

               a)

               muliggøre entydig identifikation af hver enkelt bruger og omfatte effektive foranstaltninger til kontrol af adgangsrettigheder til beskyttelse mod ulovlig, ondsindet og uautoriseret adgang, fjernelse, ændring og flytning af oplysninger, filer og metadata

               b)

               udstyres med fysiske beskyttelsessystemer mod indtrængen og miljøhændelser samt beskyttelsessoftware mod mulige IT-angreb

               c)

               forhindre uautoriserede ændringer og omfatte integritetssikrende mekanismer til kontrol af, om et dokument er blevet ændret i tidens løb

               d)

               opbevare et revisionsspor for hvert væsentligt led i proceduren

               e)

               beskytte de lagrede data i et miljø, som er sikkert i både fysisk og softwaremæssig henseende, jf. litra b)

               f)

               omfatte pålidelige formatkonverterings- og migrationsprocedurer til sikring af, at dokumenterne er læsbare og tilgængelige i hele den påbudte opbevaringsperiode

               g)

               indeholde tilstrækkeligt detaljeret og opdateret funktionel og teknisk dokumentation vedrørende systemets drift og karakteristika; denne dokumentation skal når som helst være tilgængelig for de organisatoriske enheder, der har ansvaret for de funktionelle og/eller tekniske specifikationer.

         Artikel 3
   Dokumenternes ægthed
   Ægtheden af et dokument, der fremsendes via eller opbevares i et informationssystem i overensstemmelse med denne forordning, anerkendes, hvis den person, som har sendt dokumentet, er behørigt identificeret, og hvis dokumentet er oprettet og sendt i overensstemmelse med denne forordning.
   Artikel 4
   Beskyttelse af personoplysninger
   1.   Bestemmelserne i denne forordning finder anvendelse med forbehold af direktiv 95/46/EF, forordning (EF) nr. 45/2001, forordning (EF) nr. 1049/2001 og direktiv 2002/58/EF samt bestemmelser vedtaget i medfør heraf.
   2.   Medlemsstaterne træffer de nødvendige foranstaltninger til at beskytte fortroligheden af de oplysninger, som de erhvervsdrivende fremsender.
   3.   Hvis de oplysninger, der indberettes til Kommissionen, stammer fra færre end 3 erhvervsdrivende, eller hvis oplysningerne fra en enkelt erhvervsdrivende tegner sig for mere end 70 % af de indberettede oplysninger, gør medlemsstaten Kommissionen opmærksom herpå, når den indberetter oplysningerne.
   4.   Kommissionen må ikke offentliggøre oplysninger, der kan føre til identifikation af en enkelt erhvervsdrivende. Hvis der opstår en sådan risiko, offentliggør Kommissionen kun disse oplysninger i sammenfattet form.
   Artikel 5
   Manglende indberetning
   Medmindre andet er fastsat i de artikel 1 omhandlede retsakter, skal en medlemsstat, der ikke har indberettet de påkrævede oplysninger eller dokumenter inden for tidsfristen (»ingen indberetning«), anses det som at have indberettet følgende til Kommissionen:

               a)

               i tilfælde af kvantitative oplysninger: en nulværdi

               b)

               i tilfælde af kvalitative oplysninger: intet at indberette.

         KAPITEL II

      INDBERETNING OM PRISER, PRODUKTION, MARKEDSOPLYSNINGER OG OPLYSNINGER I HENHOLD TIL INTERNATIONALE AFTALER

      AFDELING 1

         Indberetning om priser, produktion og markedsoplysninger

   Artikel 6
   Indberetning om priser, produktion og markedssituationen
   Indberetning af de oplysninger om priser, der kræves i henhold til indberetningspligten i artikel 2 i delegeret forordning (EU) 2017/1183, foretages i overensstemmelse med bilag I og II.
   Meddelelse af de produktions- og markedsoplysninger, der kræves i henhold til meddelelsesforpligtelsen i artikel 2 i delegeret forordning (EU) 2017/1183, foretages i overensstemmelse med bilag III.
   Artikel 7
   Oplysningernes integritet
   1.   Medlemsstaterne træffer de fornødne foranstaltninger til at sikre, at de indberettede prisoplysninger er relevante for markedet, pålidelige og fuldstændige. Medlemsstaterne sikrer, at kvantitative data udgør en sammenhængende statistisk serie. I tilfælde af at en medlemsstat har grund til at mene, at de indberettede oplysninger ikke er relevante, pålidelige og fuldstændige, gør medlemsstaten Kommissionen opmærksom herpå, når den indberetter oplysningerne.
   2.   Medlemsstaterne meddeler Kommissionen eventuelle nye oplysninger, som i væsentlig grad kan ændre de allerede indberettede oplysninger.
   3.   Medlemsstaterne træffer de fornødne foranstaltninger til at sikre, at de pågældende erhvervsdrivende sender dem de påkrævede oplysninger inden for passende tidsfrister. Erhvervsdrivende meddeler medlemsstaterne de oplysninger, der er nødvendige for at opfylde oplysningskravene i nærværende forordning.
   Artikel 8
   Yderligere oplysninger
   Medlemsstaterne kan meddele Kommissionen yderligere oplysninger ud over dem, som kræves i henhold til bilag I, II og III via det i artikel 1 omhandlede informationssystem, hvis den pågældende medlemsstat betragter sådanne oplysninger som relevante. Sådanne indberetninger skal ske via det format, som Kommissionen stiller til rådighed i systemet.
   Artikel 9
   Prisfastsættelse
   1.   For så vidt angår indberetningskravet om priser i henhold til nærværende afdeling, oplyser medlemsstaterne de kilder og metoder, der er anvendt til at bestemme priserne. Disse indberetninger skal indeholde oplysninger om de repræsentative markeder, som medlemsstaterne har bestemt, og de tilhørende vægtningskoefficienter.
   2.   Medlemsstaterne oplyser Kommissionen om enhver ændring i de meddelte oplysninger i overensstemmelse med stk. 1.
   3.   Medlemsstaterne sikrer, at Kommissionen har ret til at offentliggøre de data, som de indberetter til Kommissionen, med forbehold af artikel 4.
   Artikel 10
   Indberetning af priser i officiel valuta
   Medmindre andet er anført i bilag I, II og III, indberetter medlemsstaterne prisoplysninger i deres officielle valuta, eksklusive moms.
   Artikel 11
   Ugentlig prisovervågning
   Medmindre andet er anført i bilag I, indberetter medlemsstaterne Kommissionen de ugentlige prisoplysninger omhandlet i samme bilag senest kl. 12 (Bruxelles-tid) hver onsdag for den foregående uge.
   Artikel 12
   Ikkeugentlige prisoplysninger og overvågning af produktion
   Medlemsstaterne indberetter Kommissionen inden for de fastsatte frister:

               a)

               ikkeugentlige prisoplysninger omhandlet i bilag II til nærværende forordning og

               b)

               produktions- og markedsoplysninger omhandlet i bilag III til nærværende forordning.

      AFDELING 2

         Indberetninger i henhold til internationale aftaler

   Artikel 13
   Oplysninger om indenlandsk støtte i henhold til WTO-aftalen
   1.   Medlemsstaterne indberetter hvert år senest den 31. oktober Kommissionen oplysninger om nationale budgetudgifter, herunder udeblevne indtægter, om indenlandske støtteforanstaltninger til fordel for landbrugsproducenter, for så vidt angår det foregående EU-regnskabsår. Indberetningen omfatter oplysninger om foranstaltninger, der medfinansieres af EU-budgettet, og skal dække både den nationale og Unionens del af finansieringen. Indberetninger omfatter ikke foranstaltninger, der udelukkende finansieres over EU-budget.
   2.   De oplysninger, der kræves i henhold til stk. 1, er fastsat i WTO-dokumentet G/AG/2 om indenlandsk støtte og skal indberettes i det format, der er fastsat i dette dokument.
   Artikel 14
   Oplysninger om eksportkonkurrence i henhold til WTO-aftalen
   1.   Medlemsstaterne indberetter senest den 28. februar hvert år Kommissionen oplysninger for det foregående kalenderår om følgende eksportkonkurrenceforanstaltninger

               a)

               finansiel eksportstøtte (eksportkredit, eksportkreditgarantier eller forsikringsprogrammer)

               b)

               international fødevarebistand

               c)

               landbrugsprodukteksporterende statsforetagender.

         2.   Oplysningerne i stk. 1 er fastsat i bilaget til WTO's ministerafgørelse af 19. december 2015 om eksportkonkurrence og skal indberettes i det format, der er fastsat i nævnte bilag.
   KAPITEL III

      AFSLUTTENDE BESTEMMELSER

   Artikel 15
   Ændring af adskillige forordninger og overgangsbestemmelser
   1.   Artikel 1 i forordning (EF) nr. 315/2002 udgår.
   2.   Artikel 12, 13, 14, 14a, 15a, 20, 21 og 22 i forordning (EF) nr. 952/2006 udgår pr. 1. oktober 2017. Disse bestemmelser finder fortsat anvendelse i forbindelse med resterende indberetninger under sukkerkvoteordningen.
   3.   Artikel 31 i forordning (EF) nr. 589/2008 udgår.
   4.   Punkt A i bilag III til forordning (EF) nr. 826/2008 udgår.
   5.   Artikel 16, stk. 8, artikel 17, artikel 25, stk. 3, artikel 27, stk. 1 og 2, artikel 34, stk. 2 og artikel 36 i forordning (EF) nr. 1249/2008 udgår.
   6.   Artikel 19 i forordning (EF) nr. 436/2009 udgår, med undtagelse af stk. 1, litra b), nr. iii, og stk. 2, som fortsat finder anvendelse indtil 31. juli 2017.
   7.   Artikel 56, stk. 3 og 4 i forordning (EU) nr. 1272/2009 udgår.
   8.   Artikel 1a, 2 og 3 i forordning (EU) nr. 479/2010 udgår.
   9.   Artikel 98 i gennemførelsesforordning (EU) nr. 543/2011 udgår.
   10.   Artikel 11 i gennemførelsesforordning (EU) nr. 1333/2011 udgår.
   11.   Artikel 4, stk. 2 og 3, og artikel 7 i gennemførelsesforordning (EU) nr. 807/2013 udgår.
   Artikel 16
   Ophævelse
   Følgende forordninger ophæves:

               —

               Forordning (EF) nr. 546/2003

               —

               Forordning (EF) nr. 1709/2003

               —

               Forordning (EF) nr. 2336/2003

               —

               Forordning (EF) nr. 2095/2005

               —

               Forordning (EF) nr. 1557/2006

               —

               Gennemførelsesforordning (EU) nr. 1288/2011.

         Artikel 17
   Ikrafttræden
   Denne forordning træder i kraft på syvendedagen efter offentliggørelsen i Den Europæiske Unions Tidende.
   Punkt 1 i bilag II og punkt 2 i bilag III anvendes fra 1. oktober 2017.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 20. april 2017.

            På Kommissionens vegne

         Jean-Claude JUNCKER

            Formand

      (1)  EUT L 347 af 20.12.2013, s. 608.

      (2)  EUT L 347 af 20.12.2013, s. 671.

      (3)  Rådets forordning (EF) nr. 73/2009 af 19. januar 2009 om fælles regler for den fælles landbrugspolitiks ordninger for direkte støtte til landbrugere og om fastlæggelse af visse støtteordninger for landbrugere, om ændring af forordning (EF) nr. 1290/2005, (EF) nr. 247/2006, (EF) nr. 378/2007 og om ophævelse af forordning (EF) nr. 1782/2003 (EUT L 30 af 31.1.2009, s. 16).

      (4)  Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (forordningen om fusionsmarkedsordningen) (EUT L 299 af 16.11.2007, s. 1).

      (5)  Kommissionens forordning (EF) nr. 792/2009 af 31. august 2009 om gennemførelsesbestemmelser for medlemsstaternes formidling til Kommissionen af oplysninger og dokumenter som led i gennemførelsen af de fælles markedsordninger, ordningen med direkte betalinger, fremme af landbrugsprodukter og ordningerne for fjernområderne og øerne i Det Ægæiske Hav (EUT L 228 af 1.9.2009, s. 3).

      (6)  Kommissionens delegerede forordning (EU) 2017/1183 af 20. april 2017 om supplering af Europa-Parlamentets og Rådets forordning (EU) nr. 1307/2013 og (EU) nr. 1308/2013 for så vidt angår formidling til Kommissionen af oplysninger og dokumenter (se side 100 i denne EUT).

      (7)  Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (EFT L 281 af 23.11.1995, s. 31).

      (8)  Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (EFT L 8 af 12.1.2001, s. 1).

      (9)  Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter (EFT L 145 af 31.5.2001, s. 43).

      (10)  Europa-Parlamentets og Rådets direktiv 2002/58/EF af 12. juli 2002 om behandling af personoplysninger og beskyttelse af privatlivets fred i den elektroniske kommunikationssektor (direktivet om privatlivets fred og elektronisk kommunikation) (EFT L 201 af 31.7.2002, s. 37).

      (11)  Kommissionens forordning (EF) nr. 315/2002 af 20. februar 2002 om registrering af priserne for ferske eller kølede slagtekroppe af får på Fællesskabets repræsentative markeder (EFT L 50 af 21.2.2002, s. 47).

      (12)  Kommissionens forordning (EF) nr. 546/2003 af 27. marts 2003 om visse former for meddelelse af oplysninger om gennemførelsen af Rådets forordning (EØF) nr. 2771/75, (EØF) nr. 2777/75 og (EØF) nr. 2783/75 inden for sektorerne for æg og fjerkrækød (EUT L 81 af 28.3.2003, s. 12).

      (13)  Kommissionens forordning (EF) nr. 1709/2003 af 26. september 2003 om høst- og lagererklæringer for ris (EUT L 243 af 27.9.2003, s. 92).

      (14)  Kommissionens forordning (EF) nr. 2336/2003 af 30. december 2003 om visse gennemførelsesbestemmelser til Rådets forordning (EF) nr. 670/2003 om specifikke foranstaltninger vedrørende landbrugsethanolmarkedet (EUT L 346 af 31.12.2003, s. 19).

      (15)  Kommissionens forordning (EF) nr. 2095/2005 af 20. december 2005 om gennemførelsesbestemmelser til Rådets forordning (EØF) nr. 2075/92 for så vidt angår meddelelse af oplysninger vedrørende tobak (EUT L 335 af 21.12.2005, s. 6).

      (16)  Kommissionens forordning (EF) nr. 952/2006 af 29. juni 2006 om gennemførelsesbestemmelser til Rådets forordning (EF) nr. 318/2006 for så vidt angår forvaltning af det indre marked for sukker og kvoteordningen (EUT L 178 af 1.7.2006, s. 39).

      (17)  Kommissionens forordning (EF) nr. 1557/2006 af 18. oktober 2006 om gennemførelsesbestemmelser til Rådets forordning (EF) nr. 1952/2005 for så vidt angår registrering af kontrakter og om meddelelse af oplysninger inden for humlesektoren (EUT L 288 af 19.10.2006, s. 18).

      (18)  Kommissionens forordning (EF) nr. 589/2008 af 23. juni 2008 om gennemførelsesbestemmelser til Rådets forordning (EF) nr. 1234/2007 for så vidt angår handelsnormer for æg (EUT L 163 af 24.6.2008, s. 6).

      (19)  Kommissionens forordning (EF) nr. 826/2008 af 20. august 2008 om fælles bestemmelser for støtte til privat oplagring af bestemte landbrugsprodukter (EUT L 223 af 21.8.2008, s. 3).

      (20)  Kommissionens forordning (EF) nr. 1249/2008 af 10. december 2008 om gennemførelsesbestemmelser til EF-handelsklasseskemaerne for slagtekroppe af voksent kvæg, svin og får og for indberetning af priser (EUT L 337 af 16.12.2008, s. 3).

      (21)  Kommissionens forordning (EF) nr. 436/2009 af 26. maj 2009 om gennemførelsesbestemmelser til Rådets forordning (EF) nr. 479/2008 for så vidt angår fortegnelsen over vindyrkningsarealer, de obligatoriske anmeldelser og indsamlingen af oplysninger til overvågning af markedet, dokumenter, der ledsager vinprodukter ved transport, og ind- og udgangsbøger i vinsektoren (EUT L 128 af 27.5.2009, s. 15).

      (22)  Kommissionens forordning (EU) nr. 1272/2009 af 11. december 2009 om gennemførelsesbestemmelser til Rådets forordning (EF) nr. 1234/2007 for så vidt angår opkøb og salg af landbrugsprodukter ved offentlig intervention (EUT L 349 af 29.12.2009, s. 1).

      (23)  Kommissionens forordning (EU) nr. 479/2010 af 1. juni 2010 om gennemførelsesbestemmelser til Rådets forordning (EF) nr. 1234/2007 for så vidt angår medlemsstaternes meddelelser til Kommissionen om mælk og mejeriprodukter (EUT L 135 af 2.6.2010, s. 26).

      (24)  Kommissionens gennemførelsesforordning (EU) nr. 543/2011 af 7. juni 2011 om nærmere bestemmelser for anvendelsen af Rådets forordning (EF) nr. 1234/2007 for så vidt angår frugt og grøntsager og forarbejdede frugter og grøntsager (EUT L 157 af 15.6.2011, s. 1).

      (25)  Kommissionens gennemførelsesforordning (EU) nr. 1288/2011 af 9. december 2011 om meddelelse af engrospriserne for bananer inden for rammerne af den fælles markedsordning for landbrugsprodukter (EUT L 328 af 10.12.2011, s. 42).

      (26)  Kommissionens gennemførelsesforordning (EU) nr. 1333/2011 af 19. december 2011 om handelsnormer for bananer, bestemmelser for kontrollen med, at disse handelsnormer overholdes og bestemmelser for så vidt angår meddelelser i banansektoren (EUT L 336 af 20.12.2011, s. 23).

      (27)  Kommissionens gennemførelsesforordning (EU) nr. 807/2013 af 26. august 2013 om gennemførelsesbestemmelser til Rådets forordning (EF) nr. 1234/2007 for så vidt angår registrering af priserne for visse kvægkategorier på Unionens repræsentative markeder (EUT L 228 af 27.8.2013, s. 5).

      (28)  Multilaterale forhandlinger under Uruguayrunden (1986-1994) — Bilag 1 — Bilag 1A — Aftale om landbrug (WTO- GATT 1994) WTO-»GATT 1994« (EFT L 336 af 23.12.1994, s. 22).

      BILAG I

         Krav vedrørende ugentlige indberetninger, jf. artikel 11

      1.   Korn

         Indberetningens indhold: Repræsentative markedspriser for hver af de kornarter og kornkvaliteter, der betragtes som relevante for EU-markedet, udtrykt pr. ton produkt.

         Berørte medlemsstater: Alle medlemsstater.

         Andet: Priserne beregnes navnlig på grundlag af kvalitetsegenskaberne, de enkelte produkters noteringssted og afsætningsleddet.
      2.   Ris

         Indberetningens indhold: Repræsentative markedspriser for hver af de rissorter, der betragtes som relevante for EU-markedet, udtrykt pr. ton produkt.

         Berørte medlemsstater: Risproducerende medlemsstater.

         Andet: Priserne beregnes navnlig på grundlag af forarbejdningsleddet, de enkelte produkters noteringssted og afsætningsleddet.
      3.   Olivenolie

         Indberetningens indhold: Gennemsnitspriser, der er noteret på de vigtigste repræsentative markeder og nationale gennemsnitspriser for de kategorier af olivenolie, der er anført i del VIII i bilag VII til forordning (EU) nr. 1308/2013, udtrykt pr. 100 kg produkt.

         Berørte medlemsstater: Medlemsstater, der producerer over 20 000 ton olivenolie i årsperioden fra 1. oktober til 30. september.

         Andet: Priserne vedrører uemballeret olivenolie, ab mølle for jomfruolivenolie og ab fabrik for andre kategorier. De repræsentative markeder skal dække mindst 70 % af den nationale produktion af den pågældende vare.
      4.   Frugt og grøntsager

         Indberetningens indhold: En enkelt vægtet gennemsnitspris for de typer og -sorter af frugt og grøntsager, der er anført i del A i bilag XV til gennemførelsesforordning (EU) nr. 543/2011, og som opfylder den generelle handelsnorm i del A i bilag I til nævnte forordning eller kategori I for produkter, der er omfattet af en særlig handelsnorm, udtrykt pr. 100 kg nettovægt af produktet.

         Berørte medlemsstater: Medlemsstater som anført i bilag XV til gennemførelsesforordning (EU) nr. 543/2011, hvis der foreligger data.

         Andet: Priserne gælder for produkter ab emballeringsvirksomhed, sorteret, emballeret og eventuelt på paller.
      5.   Bananer

         Indberetningens indhold: Engrospriser på gule bananer henhørende under KN-kode 0803 90 10, udtrykt pr. 100 kg produkt.

         Berørte medlemsstater: Alle medlemsstater, der markedsfører mere end 50 000 ton gule bananer pr. kalenderår.

         Andet: Priserne meddeles pr. gruppe af oprindelseslande.
      6.   Kød

         Indberetningens indhold: Priser for slagtekroppe af kvæg, svin og får og visse levende kvæg, kalve og smågrise for så vidt angår klassificeringen af slagtekroppe af kvæg, svin og får og indberetning af markedspriser i overensstemmelse med EU-reglerne i forordning (EU) nr. 1308/2013.

         Berørte medlemsstater: Alle medlemsstater.

         Andet: Hvis medlemsstatens kompetente myndighed mener, at der ikke er tilstrækkeligt mange slagtekroppe eller levende dyr at indberette, kan medlemsstaten beslutte at suspendere indberetningen af priser for de pågældende slagtekroppe eller levende dyr og underrette Kommissionen om årsagen til denne beslutning.
      7.   Mælk og mejeriprodukter

         Indberetningens indhold: Priser på vallepulver, skummetmælkspulver, sødmælkspulver, smør og standardost, udtrykt pr. 100 kg produkt.

         Berørte medlemsstater: Medlemsstater, hvis nationale produktion tegner sig for mindst 2 % af EU-produktionen, eller i tilfælde af standardoste, hvis ostetypen udgør mindst 4 % af den samlede nationale osteproduktion.

         Andet: Priserne indberettes for produkter købt hos producenten, eksklusive eventuelle andre omkostninger (transport, lastning, håndtering, opbevaring, paller, forsikring osv.) på grundlag af kontrakter, der er indgået med henblik på levering inden for tre måneder.
      8.   Æg

         Indberetningens indhold: Engrospris på klasse A æg fra burhøns (gennemsnittet af vægtklasse L og M), udtrykt pr. 100 kg produkt.

         Berørte medlemsstater: Alle medlemsstater.

         Andet: Emballeringsvirksomhedernes produktpriser indberettes. Når produktionen i bure ikke længere er repræsentativ, indberetter den pågældende medlemsstat engrosprisen på klasse A æg produceret af æglæggende høner i lader, udtrykt pr. 100 kg.
      9.   Fjerkrækød

         Indberetningens indhold: Gennemsnitlig engrospris på hele kyllinger af klasse A, (»65 %-kyllinger«), udtrykt pr. 100 kg produkt.

         Berørte medlemsstater: Alle medlemsstater.

         Andet: Priserne indberettes for slagteriprodukter eller produkter noteret på de repræsentative markeder. Hvis en anden præsentation af kyllinger eller særlige kyllingeudskæringer er vigtige pga. markedsstrukturen, kan den pågældende medlemsstat ud over den gennemsnitlige engrospris på hele kyllinger af klasse A (»65 %-kyllinger«) indberette engrosprisen på forskellige præsentationer af kyllinger eller kyllingeudskæringer af klasse A-kvalitet med præcisering af præsentationen eller udskæringen, som prisen henviser til, udtrykt pr. 100 kg.

      BILAG II

         Krav vedrørende ikkeugentlig indberetning af priser, jf. artikel 12, litra a)

      1.   Sukker

         Indberetningens indhold

                  a)

                  De vægtede gennemsnit af følgende sukkerpriser, udtrykt pr. ton sukker, samt de tilsvarende samlede mængder og de vægtede standardafvigelser:

                              i)

                              Salgsprisen for den foregående måned

                              ii)

                              Salgsprisen i henhold til gældende kontrakter eller andre transaktioner for den løbende måned.

                  b)

                  Den vægtede gennemsnitspris på sukkerroer i det foregående produktionsår, udtrykt pr. ton sukkerroer, samt de tilsvarende samlede mængder.

         Berørte medlemsstater

                  a)

                  Når det gælder prisen på sukker, alle medlemsstater, hvor der produceres mere end 10 000 ton sukker af sukkerroer eller råsukker.

                  b)

                  Når det gælder prisen på sukkerroer, alle medlemsstater, hvor der produceres sukkerroer.

         Indberetningsfrist

                  a)

                  Når det gælder prisen på sukker, ved udgangen af hver måned.

                  b)

                  Når det gælder prisen på sukkerroer, senest 30. juni hvert år.

         Andet

      Priserne fastsættes i overensstemmelse med den metode, som Kommissionen offentliggør og gælder for:

                  a)

                  Priser på hvidt sukker i løs ladning ab fabrik for sukker af standardkvalitet, jf. punkt B.II i bilag III til forordning (EU) nr. 1308/2013, indhentet fra sukkervirksomheder og raffinaderier.

                  b)

                  Prisen på sukkerroer for sukkerroer af standardkvalitet, jf. punkt B.I i bilag III til forordning (EU) nr. 1308/2013, som sukkervirksomheder og raffinaderier betaler producenterne. Roerne henføres til det samme produktionsår som sukkeret, der udvindes.

            2.   Spindhør

         Indberetningens indhold: Gennemsnitlige priser ab fabrik for den foregående måned noteret på de vigtigste repræsentative markeder for lange hørfibre, udtrykt pr. ton produkt.

         Berørte medlemsstater: Alle medlemsstater, hvor der produceres lange hørfibre på dyrkningsarealer på over 1 000 ha.

         Indberetningsfrist: Senest den 25. hver måned for den foregående måned.
      3.   Vin

         Indberetningens indhold: For så vidt angår de vine, der er nævnt i punkt 1 i del II i bilag VII til forordning (EU) nr. 1308/2013:

                  a)

                  en oversigt over priser for den foregående måned, udtrykt pr. hektoliter vin med henvisning til de pågældende mængder, eller

                  b)

                  senest 31. juli 2017 de offentlige informationskilder, der anses for troværdige til konstatering af priserne.

         Berørte medlemsstater: Medlemsstater, hvor vinproduktion i de seneste fem år gennemsnitligt har udgjort over 5 % af EU's samlede vinproduktion.

         Indberetningsfrist: Senest den 15. hver måned for den foregående måned.

         Andet: Priserne vedrører uemballeret vare ab producent. For så vidt angår oplysningerne i litra a) og b), udvælger de pågældende medlemsstater de otte mest repræsentative markeder, der skal følges, hvoraf mindst to skal være for vine med beskyttet oprindelsesbetegnelse eller beskyttet geografisk betegnelse.
      4.   Mælk og mejeriprodukter

      a)   Mælk

         Indberetningens indhold: Prisen på råmælk og den anslåede pris for leverancer i den igangværende måned, udtrykt pr. 100 kg produkt på grundlag af det faktiske fedt- og proteinindhold.

         Berørte medlemsstater: Alle medlemsstater.

         Indberetningsfrist: Ved udgangen af hver måned for den foregående måned.

         Andet: Der er tale om den pris, der betales af første købere på medlemsstatens territorium.
      b)   Mælkeprodukter

         Indberetningens indhold: Priserne for ost, bortset fra standardoste omhandlet i punkt 7 i bilag I, udtrykt pr. 100 kg produkt.

         Berørte medlemsstater: Alle medlemsstater, når det gælder ostetyper, der er relevante for det nationale marked.

         Indberetningsfrist: Senest den 15. hver måned for den foregående måned.

         Andet: Priserne gælder for ost købt hos producenten, eksklusive eventuelle andre omkostninger (transport, lastning, håndtering, opbevaring, paller, forsikring osv.) på grundlag af kontrakter, der er indgået med henblik på levering inden for tre måneder.

      BILAG III

         Krav vedrørende indberetning af produktions- og markedsoplysninger, jf. artikel 12, litra b)

      1.   Ris

         Indberetningens indhold: For så vidt angår de rissorter, der er nævnt i punkt 2 og 3 i del I i bilag II til forordning (EU) nr. 1308/2013:

                  a)

                  Dyrkningsareal, dyrkningsudbytte, produktion af uafskallet ris i produktionsåret og forarbejdningsudbytte.

                  b)

                  Rislagre (udtrykt i sleben ris) hos producenter og rismøller pr. 31. august hvert år, opdelt i ris produceret i Den Europæiske Union og importeret ris.

         Indberetningsfrist: Senest den 15. januar hvert år for det foregående år.

         Berørte medlemsstater

                  a)

                  For så vidt angår uafskallet ris, alle risproducerende medlemsstater.

                  b)

                  For så vidt angår rislagre, alle risproducerende medlemsstater og medlemsstater med rismøller.

            2.   Sukker

      A.   Sukkerroearealer

         Indberetningens indhold: Sukkerroeareal for indeværende produktionsår og et overslag over det følgende produktionsår.

         Indberetningsfrist: Senest 31. maj hvert år.

         Berørte medlemsstater: Alle medlemsstater med dyrkningsarealer med over 1 000 ha sukkerroer det pågældende år.

         Andet: Tallene udtrykkes i hektar og opdeles efter arealer beregnet til produktion af sukker og arealer beregnet til produktion af bioethanol.
      B.   Sukker og bioethanolproduktion

         Indberetningens indhold: De enkelte virksomheders produktion af sukker og bioethanol i det foregående produktionsår og et overslag over hver enkelt virksomheds sukkerproduktion for indeværende produktionsår.

         Indberetningsfrist: Senest 30. november hvert år, for så vidt angår det foregående produktionsår, og senest 31. marts hvert år (30. juni for de franske departementer Guadeloupe og Martinique), for så vidt angår indeværende produktionsår.

         Berørte medlemsstater: Alle medlemsstater, der producerer mere end 10 000 ton sukker.

         Andet

                  a)

                  »Sukkerproduktion« er den samlede mængde, udtrykt i ton hvidt sukker af:

                              i)

                              hvidt sukker uanset kvalitetsforskelle

                              ii)

                              råsukker i forhold til den udbytteprocent, der fastlægges i overensstemmelse med punkt B.III i bilag III til forordning (EU) nr. 1308/2013

                              iii)

                              invertsukker i vægt

                              iv)

                              sirup af saccharose eller invertsukker med en renhed på mindst 70 %, fremstillet af sukkerroer, på grundlag af indholdet af ekstraherbart sukker eller det faktiske udbytte

                              v)

                              sirup af saccharose eller invertsukker med en renhed på mindst 75 %, fremstillet af sukkerrør på grundlag af indholdet af ekstraherbart sukker eller det faktiske udbytte.

                  b)

                  Sukkerproduktion omfatter ikke hvidt sukker fremstillet af de produkter, der er omhandlet i litra a), eller produkter, der fremstilles ved aktiv forædling.

                  c)

                  Sukker udvundet af sukkerroer, der er sået i løbet af et givet produktionsår, henføres til det efterfølgende produktionsår. Medlemsstaterne kan dog beslutte at henføre sukker udvundet af sukkerroer, der er sået i efteråret i et givent produktionsår, til det samme produktionsår og underrette Kommissionen om deres beslutning senest 1. oktober 2017.

                  d)

                  Tallene for sukker opdeles efter måned og skal, for så vidt angår indeværende produktionsår, svare til de foreløbige tal indtil februar og overslagene over de resterende måneder af produktionsåret.

                  e)

                  Bioethanolproduktion omfatter kun bioethanol fremstillet af de produkter, der er omhandlet i litra a), og udtrykkes i hektoliter.

            C.   Isoglucoseproduktion

         Indberetningens indhold

                  a)

                  Mængden af egen isoglucoseproduktion, som de enkelte procenter leverede det foregående produktionsår.

                  b)

                  Mængden af egen isoglucoseproduktion, som de enkelte procenter leverede den foregående produktionsmåned.

         Indberetningsfrist: Senest 30. november hvert år for det foregående produktionsår og senest den 25. i hver måned for den foregående måned.

         Berørte medlemsstater: Alle medlemsstater, hvor der produceres isoglucose.

         Andet:»Isoglucoseproduktion« er den samlede mængde produkt, der fremstilles af glucose eller dens polymerer med mindst 41 % vægtprocent fruktose i tørstoffet, udtrykt i tørstof, uanset fruktoseindholdet ud over grænsen på 41 %. De årlige produktionstal opdeles efter måned.
      D.   Sukker- og isoglucoselagre

         Indberetningens indhold

                  a)

                  Mængden af sukkerproduktion, som sukkervirksomheder og -raffinaderier oplagrer ved udgangen af hver måned.

                  b)

                  Mængden af isoglucoseproduktion, som isoglucoseproducenter oplagrede ved udgangen af det foregående produktionsår.

         Indberetningsfrist: Senest ved udgangen af hver måned for den foregående måned, når det gælder sukker, og senest 30. november, når det gælder isoglucose.

         Berørte medlemsstater

                  a)

                  For sukker alle medlemsstater, der har sukkervirksomheder eller -raffinaderier, og hvor sukkerproduktionen overstiger 10 000 ton.

                  b)

                  For isoglucose alle medlemsstater, hvor der produceres isoglucose.

         Andet: Tallene vedrører produkter, som oplagres i fri omsætning på Unionens område, og sukker- og isoglucoseproduktion, jf. definitionen i punkt B og C.
      For så vidt angår sukker:

                  —

                  vedrører tallene de mængder, der ejes af virksomheden eller raffinaderiet, eller som er omfattet af et opslagsbevis

                  —

                  skal det i forbindelse med mængderne ved udgangen af juli, august og september præciseres, hvilken mængde der stammer fra sukkerproduktionen i det efterfølgende produktionsår

                  —

                  hvis oplagringen finder sted i en anden medlemsstat end den indberettende medlemsstat, skal sidstnævnte underrette den pågældende medlemsstat om de mængder, der oplagres på dens område, og hvor de oplagres, senest ved udgangen af den måned, der følger efter indberetningen til Kommissionen.

            Når det gælder isoglucose, vedrører mængderne de mængder, der ejes af producenten.
      3.   Tekstilplanter

         Indberetningens indhold

                  a)

                  Dyrkningsarealer med spindhør for indeværende produktionsår og et overslag over det følgende produktionsår, udtrykt i hektar.

                  b)

                  Produktionen af lange hørfibre for foregående produktionsår og et overslag over indeværende produktionsår, udtrykt i ton.

                  c)

                  Bomuldsarealer for foregående produktionsår og et overslag over indeværende produktionsår, udtrykt i hektar.

                  d)

                  Produktionen af ikkeegreneret bomuld for foregående produktionsår og et overslag over indeværende produktionsår, udtrykt i ton.

                  e)

                  Gennemsnitsprisen på ikkeegreneret bomuld betalt til bomuldsproducenter i det foregående produktionsår, udtrykt pr. ton produkt.

         Indberetningsfrist

                  a)

                  For dyrkningsarealer med spindhør senest 31. juli hvert år.

                  b)

                  For produktionen af lange hørfibre senest 31. oktober hvert år.

                  c), d) og e)

                  For bomuld senest 15. oktober hvert år.

         Berørte medlemsstater

                  a) og b):

                  Alle medlemsstater, hvor der produceres lange hørfibre på dyrkningsarealer på over 1 000 ha.

                  c), d) og e):

                  For bomuld alle medlemsstater, hvor der sås mindst 1 000 ha bomuld.

            4.   Humle

         Indberetningens indhold: Nedenstående produktionsoplysninger oplyst som samlet tal, og for så vidt angår oplysningerne i litra b)-d) opdelt i bitter og aromatisk humle:

                  a)

                  antal humleproducerende landbrugere

                  b)

                  humlearealer, udtrykt i hektar

                  c)

                  mængder i ton og gennemsnitlig pris ab landmand, udtrykt pr. kg humle solgt under en fremtidig leveringskontrakt og uden en sådan kontrakt

                  d)

                  produktion af alfasyre i ton og gennemsnitligt indhold af alfasyre ( %).

         Indberetningsfrist: Senest 30. april i året efter humlehøsten.

         Berørte medlemsstater: Medlemsstater med dyrkningsarealer med over 200 ha humle det foregående år.
      5.   Olivenolie

         Indberetningens indhold

                  a)

                  Data om endelig produktion, samlet indenlandsk forbrug (herunder forarbejdningsindustrien) og slutlagre for den forudgående årlige periode fra 1. oktober til 30. september.

                  b)

                  Et overslag over månedsproduktionen og overslag over den samlede produktion, det indenlandske forbrug (herunder forarbejdningsindustrien) og slutlagre for den indeværende årlige periode fra 1. oktober til 30. september.

         Indberetningsfrist

                  a)

                  For den forudgående årlige periode senest 31. oktober hvert år.

                  b)

                  For den indeværende årlige periode senest 31. oktober og senest den 15. hver måned fra november til juni.

         Berørte medlemsstater: Medlemsstater, der producerer olivenolie.
      6.   Bananer

         Indberetningens indhold

                  a)

                  Gennemsnitlige salgspriser på lokale markeder for grønne bananer, der markedsføres i produktionsområdet, udtrykt pr. 100 kg produkt og relaterede mængder.

                  b)

                  Gennemsnitlige salgspriser for grønne bananer, der markedsføres uden for produktionsområdet, udtrykt pr. 100 kg produkt og relaterede mængder.

         Indberetningsfrist

                  —

                  Senest 15. juni hvert år for den forudgående periode fra 1. januar til 30. april.

                  —

                  Senest 15. oktober hvert år for den forudgående periode fra 1. maj til 31. august.

                  —

                  Senest 15. februar hvert år for den forudgående periode fra 1. september til 31. december.

         Berørte medlemsstater: Medlemsstater med produktionsområder, navnlig:

                  a)

                  De Kanariske Øer

                  b)

                  Guadeloupe

                  c)

                  Martinique

                  d)

                  Madeira og Azorerne

                  e)

                  Kreta og Lakonien

                  f)

                  Cypern.

         Andet: Priserne for grønne bananer, der markedsføres i Unionen uden for det område, hvor de er produceret, vedrører første udskibningshavn (ulosset).
      7.   Tobak

         Indberetningens indhold: For hver sortsgruppe af råtobak:

                  i)

                  antal landbrugere

                  ii)

                  areal (hektar)

                  iii)

                  leveret mængde (ton)

                  iv)

                  gennemsnitspris betalt til landbrugere, eksklusive skatter og andre afgifter, udtrykt pr. kg produkt.

         Indberetningsfrist: Senest 31. juli i året efter produktionsåret.

         Berørte medlemsstater: Medlemsstater med dyrkningsarealer på over 3 000 ha tobak ved foregående høst.

         Andet: Der er følgende sortsgrupper af råtobak:

                  Gruppe I

                  :

                  Flue-cured: Tobak, der er tørret i ovne, hvor luftcirkulation, temperatur og fugtighedsgrad kontrolleres, især Virginia.

                  Gruppe II

                  :

                  Light air-cured: Tobak, der er tørret i fri luft under tag, og som ikke har fået lov til at fermentere, især Burley og Maryland.

                  Gruppe III

                  :

                  Dark air-cured: Tobak, der er tørret i fri luft under tag, og som har fået lov til at fermentere naturligt, før den afsættes, især Badischer Geudertheimer, Fermented Burley, Havana, Mocny Skroniowski, Nostrano del Brenta og Pulawski.

                  Gruppe IV

                  :

                  Fire-cured: Tobak, der er tørret ved ild, især Kentucky og Salento.

                  Gruppe V

                  :

                  Sun-cured: Tobak, der er tørret i solen, også kaldet »orientalske sorter«, især Basmas, Katerini og Kaba-Koulak.

            8.   Vinprodukter

         Indberetningens indhold

                  a)

                  Overslag over produktionen af vinprodukter (herunder druemost, der anvendes til vinfremstilling, og druemost, der ikke anvendes til vinfremstilling) på medlemsstatens område i det indeværende produktionsår.

                  b)

                  Det endelige resultat af produktionsanmeldelserne omhandlet i artikel 9 i forordning (EF) nr. 436/2009 samt et overslag over den produktion, der ikke er omfattet af sådanne produktionsanmeldelser.

                  c)

                  En sammenfatning af lageranmeldelserne omhandlet i artikel 11 i forordning (EF) nr. 436/2009 pr. 31. juli i det foregående produktionsår.

                  d)

                  Den endelige årsopgørelse for det foregående produktionsår, herunder fuldstændige oplysninger om tilgængelighed (lagre, produktion, import), anvendelse (menneskelig og industriel konsum, forarbejdning, eksport og tab) og slutlager.

         Indberetningsfrist

                  a)

                  For overslag over produktionen senest 30. september hvert år.

                  b)

                  For det endelige resultat af produktionsanmeldelserne senest 15. marts hvert år.

                  c)

                  For sammenfatningen af lageranmeldelsen senest 31. oktober hvert år.

                  d)

                  For den endelige årsopgørelse senest 15. januar hvert år.

         Berørte medlemsstater: Medlemsstater, der fører en ajourført fortegnelse over vindyrkningsarealer i henhold til artikel 145, stk. 1, i forordning (EU) nr. 1308/2013.
      9.   Mælk og mejeriprodukter

         Indberetningens indhold: Den samlede mængde rå komælk, udtrykt i kilogram på grundlag af det faktiske fedtindhold.

         Indberetningsfrist: Senest den 25. hver måned.

         Berørte medlemsstater: Alle medlemsstater.

         Andet: Mængderne vedrører mælk leveret i den foregående måned til første opkøbere på medlemsstatens territorium. Medlemsstaterne sikrer, at alle de første opkøbere på deres territorium, rettidigt og på korrekt vis anmelder til den kompetente nationale myndighed mængden af rå komælk, de har fået leveret hver måned, med henblik på opfyldelse af dette krav.
      10.   Æg

         Indberetningens indhold: Antallet af ægproduktionsanlæg opdelt efter produktionsmetoderne omhandlet i bilag II til forordning (EF) nr. 589/2008, herunder virksomhedens maksimumskapacitet, for så vidt angår antallet af æglæggende høner.

         Indberetningsfrist: Senest 1. april hvert år.

         Berørte medlemsstater: Alle medlemsstater.
      11.   Ethylalkohol

         Indberetningens indhold: For alkohol, udtrykt i hektoliter ren alkohol:

                  a)

                  Produktion ved gæring og destillation, opdelt efter den landbrugsråvare, der anvendes til fremstilling af den pågældende alkohol.

                  b)

                  De mængder, der overføres fra alkoholproducenter eller -importører til forarbejdning eller emballering, opdelt efter anvendelseskategori (føde- og drikkevarer, brændstof, industrianvendelse og andet).

         Indberetningsfrist: Senest 1. marts hvert år for det foregående kalenderår.

         Berørte medlemsstater: Alle medlemsstater.


title: Kommissionens gennemførelsesforordning (EU) nr. 974/2012 af 22. oktober 2012 om faste importværdier med henblik på fastsættelse af indgangsprisen for visse frugter og grøntsager

text:
               23.10.2012

               DA

               Den Europæiske Unions Tidende

               L 293/32

         KOMMISSIONENS GENNEMFØRELSESFORORDNING (EU) Nr. 974/2012
   af 22. oktober 2012
   om faste importværdier med henblik på fastsættelse af indgangsprisen for visse frugter og grøntsager
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1),
   under henvisning til Kommissionens gennemførelsesforordning (EU) nr. 543/2011 af 7. juni 2011 om gennemførelsesbestemmelser til Rådets forordning (EF) nr. 1234/2007 for så vidt angår frugt og grøntsager og forarbejdede frugter og grøntsager (2), særlig artikel 136, stk. 1, og
   ud fra følgende betragtninger:

               (1)

               Ved gennemførelsesforordning (EU) nr. 543/2011 fastsættes der på basis af resultatet af de multilaterale handelsforhandlinger under Uruguay-runden kriterier for Kommissionens fastsættelse af faste importværdier for tredjelande for de produkter og perioder, der er anført i del A i bilag XVI til nævnte forordning.

               (2)

               Der beregnes hver arbejdsdag en fast importværdi i henhold til artikel 136, stk. 1, i gennemførelsesforordning (EU) nr. 543/2011 under hensyntagen til varierende daglige data. Derfor bør nærværende forordning træde i kraft på dagen for offentliggørelsen i Den Europæiske Unions Tidende —

         VEDTAGET DENNE FORORDNING:
   Artikel 1
   De faste importværdier som omhandlet i artikel 136 i gennemførelsesforordning (EU) nr. 543/2011 fastsættes i bilaget til nærværende forordning.
   Artikel 2
   Denne forordning træder i kraft på dagen for offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 22. oktober 2012.

            På Kommissionens vegne For formanden

         José Manuel SILVA RODRÍGUEZ

            Generaldirektør for landbrug og udvikling af landdistrikter

      (1)  EUT L 299 af 16.11.2007, s. 1.

      (2)  EUT L 157 af 15.6.2011, s. 1.

      BILAG
      Faste importværdier med henblik på fastsættelse af indgangsprisen for visse frugter og grøntsager

                  (EUR/100 kg)

                  KN-kode

                  Tredjelandskode (1)

                  Fast importværdi

                  0702 00 00

                  MA

                  63,3

                  MK

                  36,9

                  ZZ

                  50,1

                  0707 00 05

                  MK

                  30,8

                  TR

                  120,5

                  ZZ

                  75,7

                  0709 93 10

                  TR

                  116,6

                  ZZ

                  116,6

                  0805 50 10

                  AR

                  87,8

                  CL

                  108,8

                  TR

                  89,8

                  ZA

                  84,3

                  ZZ

                  92,7

                  0806 10 10

                  BR

                  279,8

                  MK

                  80,9

                  TR

                  145,1

                  ZZ

                  168,6

                  0808 10 80

                  AR

                  216,2

                  MK

                  29,8

                  NZ

                  139,2

                  US

                  143,5

                  ZA

                  67,9

                  ZZ

                  119,3

                  0808 30 90

                  CN

                  97,6

                  TR

                  117,7

                  ZZ

                  107,7

         (1)  Landefortegnelse fastsat ved Kommissionens forordning (EF) nr. 1833/2006 (EUT L 354 af 14.12.2006, s. 19). Koden »ZZ« = »anden oprindelse«.


title: Kommissionens gennemførelsesforordning (EU) 2016/434 af 22. marts 2016 om faste importværdier med henblik på fastsættelse af indgangsprisen for visse frugter og grøntsager

text:
               23.3.2016

               DA

               Den Europæiske Unions Tidende

               L 76/32

         KOMMISSIONENS GENNEMFØRELSESFORORDNING (EU) 2016/434
   af 22. marts 2016
   om faste importværdier med henblik på fastsættelse af indgangsprisen for visse frugter og grøntsager
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1),
   under henvisning til Kommissionens gennemførelsesforordning (EU) nr. 543/2011 af 7. juni 2011 om nærmere bestemmelser for anvendelsen af Rådets forordning (EF) nr. 1234/2007 for så vidt angår frugt og grøntsager og forarbejdede frugter og grøntsager (2), særlig artikel 136, stk. 1, og
   ud fra følgende betragtninger:

               (1)

               Ved gennemførelsesforordning (EU) nr. 543/2011 fastsættes der på basis af resultatet af de multilaterale handelsforhandlinger under Uruguayrunden kriterier for Kommissionens fastsættelse af faste importværdier for tredjelande for de produkter og perioder, der er anført i del A i bilag XVI til nævnte forordning.

               (2)

               Der beregnes hver arbejdsdag en fast importværdi i henhold til artikel 136, stk. 1, i gennemførelsesforordning (EU) nr. 543/2011 under hensyntagen til varierende daglige data. Derfor bør nærværende forordning træde i kraft på dagen for offentliggørelsen i Den Europæiske Unions Tidende —

         VEDTAGET DENNE FORORDNING:
   Artikel 1
   De faste importværdier som omhandlet i artikel 136 i gennemførelsesforordning (EU) nr. 543/2011 fastsættes i bilaget til nærværende forordning.
   Artikel 2
   Denne forordning træder i kraft på dagen for offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 22. marts 2016.

            På Kommissionens vegne

            For formanden

         Jerzy PLEWA

            Generaldirektør for landbrug og udvikling af landdistrikter

      (1)  EUT L 347 af 20.12.2013, s. 671.

      (2)  EUT L 157 af 15.6.2011, s. 1.

      BILAG

         Faste importværdier med henblik på fastsættelse af indgangsprisen for visse frugter og grøntsager

                  (EUR/100 kg)

                  KN-kode

                  Tredjelandskode (1)

                  Fast importværdi

                  0702 00 00

                  EG

                  110,0

                  IL

                  125,9

                  MA

                  97,1

                  TR

                  107,0

                  ZZ

                  110,0

                  0707 00 05

                  MA

                  84,0

                  TR

                  146,9

                  ZZ

                  115,5

                  0709 91 00

                  EG

                  241,9

                  ZZ

                  241,9

                  0709 93 10

                  MA

                  51,7

                  TR

                  163,4

                  ZZ

                  107,6

                  0805 10 20

                  EG

                  47,5

                  IL

                  70,0

                  MA

                  59,5

                  TN

                  60,0

                  TR

                  72,0

                  ZZ

                  61,8

                  0805 50 10

                  MA

                  138,5

                  TR

                  88,5

                  ZZ

                  113,5

                  0808 10 80

                  BR

                  90,6

                  CN

                  70,5

                  US

                  134,2

                  ZA

                  110,3

                  ZZ

                  101,4

                  0808 30 90

                  AR

                  119,3

                  CL

                  137,8

                  CN

                  106,6

                  TR

                  157,7

                  ZA

                  91,8

                  ZZ

                  122,6

         (1)  Landefortegnelse fastsat ved Kommissionens forordning (EU) nr. 1106/2012 af 27. november 2012 om gennemførelse af Europa-Parlamentets og Rådets forordning (EF) nr. 471/2009 om fællesskabsstatistikker over varehandelen med tredjelande for så vidt angår ajourføring af den statistiske lande- og områdefortegnelse (EUT L 328 af 28.11.2012, s. 7). Koden »ZZ« = »anden oprindelse«.


title: Kommissionens gennemførelsesforordning (EU) nr. 1160/2013 af 7. november 2013 om registrering af en betegnelse i registret over beskyttede oprindelsesbetegnelser og beskyttede geografiske betegnelser [Rigotte de Condrieu (BOB)]

text:
               19.11.2013

               DA

               Den Europæiske Unions Tidende

               L 309/7

         KOMMISSIONENS GENNEMFØRELSESFORORDNING (EU) Nr. 1160/2013
   af 7. november 2013
   om registrering af en betegnelse i registret over beskyttede oprindelsesbetegnelser og beskyttede geografiske betegnelser [Rigotte de Condrieu (BOB)]
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer (1), særlig artikel 52, stk. 2, og
   ud fra følgende betragtninger:

               (1)

               I medfør af artikel 50, stk. 2, litra a), i forordning (EU) nr. 1151/2012 er Frankrigs ansøgning om registrering af betegnelsen »Rigotte de Condrieu« blevet offentliggjort i Den Europæiske Unions Tidende
                   (2).

               (2)

               Da Kommissionen ikke har modtaget indsigelser, jf. artikel 51 i forordning (EF) nr. 1151/2012, bør betegnelsen »Rigotte de Condrieu« registreres —

         VEDTAGET DENNE FORORDNING:
   Artikel 1
   Betegnelsen i bilaget registreres.
   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 7. november 2013.

            På Kommissionens vegne For formanden

         Dacian CIOLOȘ

            Medlem af Kommissionen

      (1)  EUT L 343 af 31.3.2006, s. 1.

      (2)  EUT C 130 af 7.5.2013, s. 15.

      BILAG
      Landbrugsprodukter bestemt til konsum, som er opført i traktatens bilag I:

         Kategori 1.3.   Oste

      FRANKRIG
      Rigotte de Condrieu (BOB)


title: Kommissionens gennemførelsesforordning (EU) 2016/779 af 18. maj 2016 om fastsættelse af fælles regler for de procedurer, der skal anvendes for at fastslå, hvorvidt en tobaksvare har en kendetegnende aroma (EØS-relevant tekst)

text:
               20.5.2016

               DA

               Den Europæiske Unions Tidende

               L 131/48

         KOMMISSIONENS GENNEMFØRELSESFORORDNING (EU) 2016/779
   af 18. maj 2016
   om fastsættelse af fælles regler for de procedurer, der skal anvendes for at fastslå, hvorvidt en tobaksvare har en kendetegnende aroma
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv 2014/40/EU af 3. april 2014 om indbyrdes tilnærmelse af medlemsstaternes love og administrative bestemmelser om fremstilling, præsentation og salg af tobak og relaterede produkter og om ophævelse af direktiv 2001/37/EF (1), særlig artikel 7, stk. 3, og
   ud fra følgende betragtninger:

               (1)

               I henhold til artikel 7, stk. 1, i direktiv 2014/40/EU skal medlemsstaterne forbyde markedsføring af tobaksvarer med en kendetegnende aroma.

               (2)

               Med henblik på at sikre, at disse forbud anvendes på ensartet vis i hele Unionen, bør der i henhold til artikel 7, stk. 3, i direktiv 2014/40/EU fastlægges fælles procedurer, som skal anvendes for at fastslå, hvorvidt en tobaksvare har en kendetegnende aroma.

               (3)

               Vurderer en medlemsstat (i det følgende benævnt »den initiativtagende medlemsstat«) eller Kommissionen, at en tobaksvare muligvis har en kendetegnende aroma, bør den anmode fabrikanten eller importøren om at meddele dennes vurdering af produktet. Medlemsstaterne bør iværksætte proceduren for identificering af et produkt med en kendetegnende aroma for produkter, der kun markedsføres i én eller nogle få medlemsstater. Vurderer en medlemsstat, at et produkt markedsføres bredt i flere forskellige medlemsstater, bør den kunne anmode Kommissionen om at iværksætte proceduren.

               (4)

               Med henblik på at undgå parallelle procedurer bør medlemsstaterne og Kommissionen informere hinanden om iværksættelse af procedurer. Iværksætter en medlemsstat en procedure, bør ingen andre medlemsstater iværksætte en procedure for det samme produkt. Medlemsstaterne kan alternativt aftale, at en anden medlemsstat bliver initiativtagende medlemsstat. Alle procedurer, der er iværksat i andre medlemsstater end den initiativtagende medlemsstat, bør suspenderes, indtil den initiativtagende medlemsstat har truffet afgørelse.

               (5)

               Kommissionen bør kunne iværksætte en procedure når som helst, også hvis der allerede er truffet en afgørelse, hvorved det konkluderes, at et produkt ikke har en kendetegnende aroma. Iværksætter Kommissionen en procedure, bør alle nationale procedurer vedrørende det samme produkt indstilles.

               (6)

               Bestrider fabrikanten eller importøren ikke, at et produkt har en kendetegnende aroma, eller undlader han at besvare en anmodning om hans vurdering af, hvorvidt et produkt har en kendetegnende aroma, bør det være muligt at afgøre dette på grundlag af en forenklet procedure.

               (7)

               Bestrider fabrikanten eller importøren, at produktet har en kendetegnende aroma, bør den initiativtagende medlemsstat eller Kommissionen iværksætte en tilbundsgående vurdering. Med henblik herpå vil det uafhængige rådgivende panel kunne høres, ligesom der vil kunne indsamles oplysninger fra andre kilder. Der vil ligeledes kunne udveksles oplysninger med andre medlemsstater og Kommissionen.

               (8)

               Efter den tilbundsgående vurdering, og inden der træffes afgørelse om, hvorvidt et produkt har en kendetegnende aroma, bør fabrikanten eller importøren af produktet have lejlighed til at fremsætte skriftlige bemærkninger. Fabrikanten eller importøren bør i sine skriftlige bemærkninger også oplyse, hvorvidt hans eventuelle moderselskab er blevet hørt. Importører bør også tilskyndes til at rådføre sig med fabrikanten.

               (9)

               Den initiativtagende medlemsstat bør forelægge et udkast til afgørelse for Kommissionen, med en kopi af udtalelsen fra det uafhængige rådgivende panel, hvis en sådan foreligger. Der bør sendes en kopi af disse dokumenter til alle de øvrige medlemsstater, ledsaget af et sammendrag på et almindeligt udbredt sprog.

               (10)

               Kommissionen og de øvrige medlemsstater kan fremsætte bemærkninger til udkastet til afgørelse. Der bør gøres en indsats for at opnå enighed om udkastet til afgørelse og det centrale ræsonnement, der ligger til grund for afgørelsen. Er der blandt medlemsstaterne uenighed om, hvorvidt et produkt har en kendetegnende aroma, bør Kommissionen bestræbe sig på at skabe enighed. I mangel af enighed, og hvis det er nødvendigt for at sikre, at forbuddet i artikel 7, stk. 1, i direktiv 2014/40/EU anvendes ensartet, bør Kommissionen dernæst afgøre, hvorvidt det pågældende produkt kan siges at have en kendetegnende aroma.

               (11)

               I lyset af de folkesundhedsmæssige hensyn, der ligger til grund for forbuddet mod produkter med en kendetegnende aroma, og under behørig hensyntagen til forsigtighedsprincippet bør den initiativtagende medlemsstat have mulighed for at indføre forbud, så snart den — i overensstemmelse med den i denne forordning fastlagte procedure — finder det godtgjort, at et produkt har en kendetegnende aroma. Vedtager Kommissionen efterfølgende en afgørelse vedrørende det pågældende produkt, bør den initiativtagende medlemsstat dog straks træffe foranstaltninger til at sikre, at dens lovgivning og praksis er i overensstemmelse med den pågældende afgørelse, så det sikres, at det ved artikel 7, stk. 1, i direktiv 2014/40/EU indførte forbud anvendes ensartet i hele Unionen.

               (12)

               Medlemsstaterne og Kommissionen bør gøre ikke-fortrolige versioner af de afgørelser, der vedtages i henhold til denne forordning, offentligt tilgængelige. Der bør tages behørigt hensyn til anmodninger om, at forretningsmæssigt følsomme oplysninger behandles fortroligt. Når sådanne anmodninger anses for at være berettigede, bør de pågældende oplysninger udelukkende formidles via sikre dataoverførselsfaciliteter.

               (13)

               Foranstaltningerne i denne forordning er i overensstemmelse med udtalelse fra det udvalg, der er omhandlet i artikel 25 i direktiv 2014/40/EU —

         VEDTAGET DENNE FORORDNING:
   KAPITEL I

      GENERELLE BESTEMMELSER

   Artikel 1
   Genstand
   Ved denne forordning fastsættes der fælles regler for de procedurer, der skal anvendes for at fastslå, hvorvidt en tobaksvare har en kendetegnende aroma
   Artikel 2
   Definition
   I denne forordning forstås ved »det samme produkt« produkter, hvor tobaksblandingen indeholder de samme ingredienser, og hvor forholdet mellem ingredienserne er det samme, uanset handelsnavn og udformning.
   KAPITEL II

      IVÆRKSÆTTELSE AF PROCEDUREN

   Artikel 3
   Iværksættelse fra en medlemsstats eller Kommissionens side
   1.   Vurderer en medlemsstat (i det følgende benævnt »den initiativtagende medlemsstat«) eller Kommissionen, at en tobaksvare muligvis har en kendetegnende aroma, kan den iværksætte proceduren for fastlæggelse af, hvorvidt det pågældende produkt har en kendetegnende aroma. En medlemsstat kan også anmode Kommissionen om at iværksætte en procedure.
   2.   Kommissionen kan iværksætte den i stk. 1 omhandlede procedure, selv hvis en eller flere procedurer er blevet iværksat eller afsluttet af en eller flere medlemsstater, navnlig når det er nødvendigt for at sikre en ensartet anvendelse af artikel 7 i direktiv 2014/40/EU.
   Artikel 4
   Første anmodning til fabrikanten eller importøren
   1.   Den initiativtagende medlemsstat eller Kommissionen underretter fabrikanten og importøren af produktet om, at det er deres vurdering, at en tobaksvare muligvis har en kendetegnende aroma, og anmoder fabrikanten eller importøren om at fremlægge sin egen vurdering.
   2.   Fabrikanten eller importøren skal besvare anmodningen og skriftligt fremsætte sine bemærkninger hertil senest fire uger efter modtagelsen af den i stk. 1 omhandlede anmodning eller inden udløbet af en anden frist aftalt med den initiativtagende medlemsstat eller Kommissionen, alt efter hvad der er relevant. Fabrikanten eller importøren skal i sit svar så vidt muligt angive eventuelle andre medlemsstater, hvor det samme produkt er markedsført. Fabrikanten skal desuden fremlægge sit moderselskabs synspunkter, hvis det er relevant. Importøren skal også fremlægge fabrikantens synspunkter.
   3.   Fabrikanten eller importøren skal i sit svar afgivet i henhold til stk. 2 angive, om han vurderer, at det samme produkt, som markedsføres i andre medlemsstater, har forskellig aroma i en eller flere af de pågældende medlemsstater. I så fald skal fabrikanten eller importøren oplyse grundlaget for denne påstand.
   Artikel 5
   Indledende koordinering
   1.   Er proceduren iværksat af en medlemsstat, underretter den pågældende medlemsstat hurtigst muligt Kommissionen og alle de øvrige medlemsstater om, at proceduren er iværksat.
   Har Kommissionen iværksat proceduren, underretter den hurtigst muligt alle medlemsstaterne herom.
   Den initiativtagende medlemsstat eller Kommissionen formidler de oplysninger, de modtager fra fabrikanten eller importøren i overensstemmelse med artikel 4, stk. 2, til de øvrige medlemsstater og, hvis det er relevant, Kommissionen.
   2.   Har en medlemsstat iværksat en procedure, må ingen andre medlemsstater iværksætte en parallel procedure for det samme produkt. Er der allerede iværksat procedurer for det samme produkt i to eller flere medlemsstater, er det kun den medlemsstat, hvor proceduren blev iværksat første gang, der går videre med proceduren. Som en undtagelse kan de pågældende medlemsstater aftale, at en anden medlemsstat skal fungere som initiativtagende medlemsstat. Alle procedurer iværksat i andre medlemsstater end den initiativtagende medlemsstat suspenderes, indtil den initiativtagende medlemsstat har truffet afgørelse.
   3.   Har Kommissionen iværksat en procedure, må ingen medlemsstater iværksætte procedurer, og alle verserende nationale procedurer indstilles, jf. dog artikel 9, stk. 3, andet afsnit.
   4.   Allerede indsamlede oplysninger udveksles mellem medlemsstaterne og med Kommissionen efter anmodning.
   Artikel 6
   Fabrikantens eller importørens vurdering
   1.   Bestrider fabrikanten eller importøren ikke, at en tobaksvare har en kendetegnende aroma, skal han underrette den initiativtagende medlemsstat eller Kommissionen herom i sit svar afgivet i henhold til artikel 4, stk. 2.
   Har fabrikanten eller importøren i sit svar ikke bestridt, at en tobaksvare har en kendetegnende aroma, eller har han undladt at afgive svar i henhold til artikel 4, stk. 2, kan den initiativtagende medlemsstat eller Kommissionen, alt efter hvad der er relevant, dernæst træffe afgørelse i overensstemmelse med artikel 9 eller artikel 10, hvis den vurderer, at de oplysninger, den har til rådighed, er tilstrækkelige som grundlag for at træffe en afgørelse.
   For så vidt som medlemsstaten eller Kommissionen anser det for nødvendigt for at indhente supplerende oplysninger med henblik på endegyldigt at kunne afgøre, hvorvidt et produkt har en kendetegnende aroma, kan den indhente supplerende oplysninger i henhold til artikel 7, inden den træffer afgørelse i henhold til artikel 9 eller artikel 10.
   2.   Bestrider fabrikanten eller importøren, at produktet har en kendetegnende aroma, går den initiativtagende medlemsstat eller Kommissionen videre med proceduren i overensstemmelse med artikel 7 og 8.
   KAPITEL III

      UNDERSØGELSER

   Artikel 7
   Indsamling af supplerende oplysninger og høring af det rådgivende panel
   1.   Den initiativtagende medlemsstat eller Kommissionen kan anmode om supplerende oplysninger fra den pågældende fabrikant eller importør, som skal fremlægges inden udløbet af en frist, der angives i anmodningen. Den kan også anmode om oplysninger fra andre kilder, udveksle oplysninger med andre medlemsstater og, hvis det er relevant, Kommissionen og høre det uafhængige rådgivende panel (i det følgende benævnt »panelet«), som er nedsat i henhold til Kommissionens gennemførelsesafgørelse (EU) 2016/786 (2).
   2.   Når panelet høres, afgiver det sin udtalelse inden for den frist, der gælder i henhold til artikel 10, stk. 6, i gennemførelsesafgørelse (EU) 2016/786.
   Artikel 8
   Fabrikanters og importørers ret til at fremsætte bemærkninger
   1.   Har den initiativtagende medlemsstat eller Kommissionen på grundlag af artikel 6, stk. 2, gennemført yderligere undersøgelser i henhold til artikel 7, og vurderer den initiativtagende medlemsstat eller Kommissionen, under behørig hensyntagen til oplysninger tilvejebragt med denne undersøgelse, at et produkt har en kendetegnende aroma, giver den, før den træffer afgørelse, fabrikanten eller importøren mulighed for at fremsætte skriftlige bemærkninger.
   Medlemsstaten eller Kommissionen giver fabrikanten eller importøren et sammendrag af det grundlag, den foreslåede afgørelse vil blive vedtaget på. Er panelet blevet hørt, gøres dets udtalelse tilgængelig for fabrikanten eller importøren. Fabrikanten eller importøren skal fremsætte sine bemærkninger inden for fire uger. Denne frist kan dog forlænges efter aftale med den initiativtagende medlemsstat eller Kommissionen, alt efter hvad der er relevant. Fabrikanten skal i sine bemærkninger også oplyse, hvorvidt hans eventuelle moderselskab er blevet hørt. Importøren skal oplyse, om fabrikanten er blevet hørt.
   2.   Anser den initiativtagende medlemsstat eller Kommissionen det for nødvendigt at indhente supplerende oplysninger efter at have modtaget fabrikantens eller importørens bemærkninger, forelægger den fabrikanten eller importøren de indsamlede supplerende oplysninger og giver vedkommende mulighed for at fremsætte yderligere skriftlige bemærkninger.
   KAPITEL IV

      BESLUTNINGSGANG

   Artikel 9
   Koordinering forud for en afgørelse truffet af en medlemsstat
   1.   Den initiativtagende medlemsstat udarbejder, på grundlag af de oplysninger, den råder over, herunder eventuelle oplysninger indhentet i henhold til artikel 6, 7 og 8, alt efter hvad der er relevant, et udkast til afgørelse om, hvorvidt det pågældende produkt er at betragte som havende en kendetegnende aroma, hvilket er forbudt i henhold til artikel 7, stk. 1, i direktiv 2014/40/EU.
   Udkastet til afgørelse skal være begrundet, under behørig hensyntagen til en eventuel udtalelse fra panelet og andre oplysninger, i det omfang sådanne foreligger.
   Den initiativtagende medlemsstat forelægger dette udkast til afgørelse for Kommissionen og de øvrige medlemsstater. Den forelægger ligeledes panelets udtalelse, såfremt panelet er blevet hørt, og giver, i det omfang det er muligt, nærmere oplysninger om andre medlemsstater, hvor det samme produkt er blevet markedsført.
   Den endelige afgørelse kan først vedtages fire uger, efter at udkastet til afgørelse er forelagt. Denne frist kan dog forlænges efter aftale mellem den initiativtagende medlemsstat og Kommissionen.
   2.   Kommissionen og de øvrige medlemsstater kan fremsætte bemærkninger til udkastet til afgørelse indtil tre uger efter modtagelsen af udkastet til afgørelse. Eventuelle indsigelser mod konklusionen i udkastet til afgørelse skal være behørigt begrundet.
   3.   Den initiativtagende medlemsstat tager de modtagne kommentarer i betragtning. Er der uenighed om, hvorvidt et produkt har en kendetegnende aroma, bestræber den initiativtagende medlemsstat, de øvrige medlemsstater og Kommissionen, alt efter hvad der er relevant, sig på at nå til enighed. I mangel af enighed iværksætter Kommissionen, hvis det anses for nødvendigt for at sikre en ensartet anvendelse af artikel 7, stk. 1, i direktiv 2014/40/EU, proceduren i henhold til artikel 3, stk. 1.
   Det, at Kommissionen iværksætter proceduren i henhold til første afsnit, berører ikke den initiativtagende medlemsstats ret til dernæst at vedtage en afgørelse, der forbyder produktet, på grundlag af artikel 7, stk. 1. I så fald meddeleler den initiativtagende medlemsstat afgørelsen til fabrikanten eller importøren. Den forelægger desuden en kopi af afgørelsen for de øvrige medlemsstater og Kommissionen, alt efter hvad der er relevant, hvori det så vidt muligt er fremhævet, hvilke(n) medlemsstat(er) det samme produkt markedsføres i. Når Kommissionen har truffet afgørelse, skal medlemsstaten straks træffe alle fornødne foranstaltninger til at sikre, at dets nationale lovgivning er i overensstemmelse med denne afgørelse.
   4.   I tilfælde af at medlemsstaterne og Kommissionen ikke har fremsat indsigelser mod udkastet til afgørelse fra den initiativtagende medlemsstat, vedtager denne medlemsstat afgørelsen og meddeler den til fabrikanten eller importøren. En kopi stilles til rådighed for de øvrige medlemsstater og Kommissionen, alt efter hvad der er relevant, hvori det så vidt muligt er fremhævet, hvilke(n) medlemsstat(er) det samme produkt markedsføres i.
   Artikel 10
   Kommissionens afgørelse
   1.   Har fabrikanten eller importøren meddelt Kommissionen, at han ikke bestrider, at en tobaksvare har en kendetegnende aroma, eller har fabrikanten undladt at afgive svar i henhold til artikel 4, stk. 2, vedtager Kommissionen, under behørig hensyntagen til de oplysninger, den råder over, herunder eventuelle supplerende oplysninger eller data, der er indsamlet i henhold til artikel 7, en afgørelse i henhold til artikel 7, stk. 2, i direktiv 2014/40/EU om, hvorvidt et produkt har en kendetegnende aroma.
   2.   Har Kommissionen på grundlag af artikel 6, stk. 2, dernæst gennemført en tilbundsgående undersøgelse i overensstemmelse med artikel 7 og 8, vedtager den i henhold til artikel 7, stk. 2, i direktiv 2014/40/EU, på grundlag af de oplysninger, der er tilvejebragt med undersøgelsen, en afgørelse om, hvorvidt et produkt har en kendetegnende aroma.
   Artikel 11
   Parallelle procedurer
   1.   Så snart den initiativtagende medlemsstat har vedtaget en afgørelse, kan de suspenderede nationale procedurer for det samme produkt genoptages. Hvis en medlemsstat, hvor det samme produkt markedsføres, ikke er enig i den initiativtagende medlemsstats afgørelse, meddeler den Kommissionen sin holdning. Kommissionen hører den initiativtagende medlemsstat og de andre medlemsstater, hvor det samme produkt markedsføres. Anses det på grundlag af disse høringer for nødvendigt for at sikre en ensartet anvendelse af artikel 7, stk. 1, i direktiv 2014/40/EU, iværksætter Kommissionen en procedure i henhold til artikel 3, stk. 1.
   2.   Har Kommissionen truffet en afgørelse, sikrer alle medlemsstaterne, at afgørelsen implementeres på behørig vis.
   KAPITEL V

      OPLYSNINGER

   Artikel 12
   Fortrolige oplysninger
   1.   Fabrikanter og importører kan i deres meddelelser anmode om, at visse oplysninger behandles fortroligt, med den begrundelse, at de pågældende oplysninger udgør en forretningshemmelighed eller på anden måde er forretningsmæssigt følsomme. I så fald skal de klart angive, hvilke oplysninger der er tale om, og begrunde deres anmodning.
   2.   Anses anmodningen for at være berettiget, sikrer medlemsstaterne og Kommissionen, at de oplysninger, de modtager i medfør af denne forordning, beskyttes på behørig vis. Enhver formidling af sådanne oplysninger skal ske via systemer, der muliggør sikker overførsel af fortrolige oplysninger.
   Artikel 13
   Offentliggørelse af afgørelser
   Medlemsstaterne og Kommissionen gør ikke-fortrolige versioner af alle afgørelser, der vedtages i henhold til denne forordning, offentligt tilgængelige.
   KAPITEL VI

      AFSLUTTENDE BESTEMMELSER

   Artikel 14
   Ikrafttræden
   Denne forordning træder i kraft på tyvendedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den18. maj 2016.

            På Kommissionens vegne

         Jean-Claude JUNCKER

            Formand

      (1)  EUT L 127 af 29.4.2014, s. 1.

      (2)  Kommissionens gennemførelsesafgørelse (EU) 2016/786 af 18. maj 2016 om proceduren for nedsættelse af og arbejdet i et uafhængigt rådgivende panel, som skal bistå medlemsstaterne og Kommissionen med at afgøre, hvorvidt tobaksvarer har en kendetegnende aroma (se side 79 i denne EUT).